‘એ તારી સાવકી બહેન છે એ છતાં તું આટલું ઉદારતાથી વિચારી શકે છે એ જોઈને આનંદ થાય છે...’ હરિવલ્લભદાસે વિભાકરના ખભે હાથ મૂક્યો. ‘હું કોઈ અમરપટ્ટો લખાવીને નથી આવ્યો. મારી ગેરહાજરીમાં પણ તું એ ત્રણેયનું ધ્યાન રાખીશ એવી મને શ્રદ્ધા છે..’ એ લાગણીવશ બનીને બોલતા હતા. ‘મંજુની ઉત્તરક્રિયામાં બેસવાની તારી ઈચ્છા હતી પણ મેં ના પાડી એ છતાં તું એ કડવો ઘૂંટડો ગળી ગયો. જોકે શાસ્ત્રોની દૃષ્ટિએ મારી વાત સાચી હતી અને લાગણીની રીતે તું સાચો હતો. તે નિમુની કુખે જન્મ લીધો છે જ્યારે આદિત્ય અને ભાસ્કરે મંજુની કુખે જન્મ્યા છે એટલે ઉત્તરક્રિયામાં બેસવા માટે એમનો અધિકાર વધુ પ્રમાણભૂત ગણાય. અલબત્ત, તને ના પાડતી વખતે મને પણ દુઃખ થયેલું...’